b'\n_START_ARTICLE_\nPranc\xc5\xabzijos kolonijin\xc4\x97s paj\xc4\x97gos\n_START_PARAGRAPH_\nPranc\xc5\xabzijos kolonijin\xc4\x97s paj\xc4\x97gos (pranc. Troupes Coloniales) - dalis Pranc\xc5\xabzijos ginkluot\xc5\xb3j\xc5\xb3 paj\xc4\x97g\xc5\xb3, egzistavusi nuo XVII a. pabaigos iki 1960 m. ir buvusi dislokuota Pranc\xc5\xabzijos kolonijin\xc4\x97je imperijoje. Paj\xc4\x97g\xc5\xb3 kareiviai b\xc5\xabdavo verbuojami \xc5\xbeemynin\xc4\x97je Pranc\xc5\xabzijoje arba Pranc\xc5\xabzijos kolonijose i\xc5\xa1 vietini\xc5\xb3 kolonij\xc5\xb3 gyventoj\xc5\xb3. \xc5\xa0ios paj\xc4\x97gos suvaidino ry\xc5\xa1k\xc5\xb3 vaidmen\xc4\xaf formuojant Pranc\xc5\xabzijos kolonijin\xc4\x99 imperij\xc4\x85, abiejuose pasauliniuose karuose ir pirmajame Indokinijos kare.\n_START_SECTION_\nUniformos\n_START_PARAGRAPH_\nKolonijiniai p\xc4\x97stinink\xc5\xb3 pulkai iki 1914 m. buvo uniformuoti pana\xc5\xa1iai kaip ir metropolijos p\xc4\x97stininkai, ta\xc4\x8diau j\xc5\xb3 epoletai buvo su geltonais kutais, o keln\xc4\x97s m\xc4\x97lynos (metropolijos p\xc4\x97stinink\xc5\xb3 epoletai buvo su raudonais kutais, o keln\xc4\x97s - raudonos)._NEWLINE_Kolonijini\xc5\xb3 paj\xc4\x97g\xc5\xb3 kareivi\xc5\xb3 baltos, tamsiai m\xc4\x97lynos ar \xc5\xa1viesios chaki uniformos su kam\xc5\xa1tiniais \xc5\xa1almais buvo vilkimos pagal aplinkybes. 1895-1905 m. Afrikoje ir Indokinijoje kolonijiniai kareiviai vilk\xc4\x97davo \xc5\xbeydras ar pilkas uniformas (bleu mecanicien). Pirmojo pasaulinio karo metais ir po jo kolonijini\xc5\xb3 paj\xc4\x97g\xc5\xb3 kareiviai \xc4\x97m\xc4\x97 vilk\xc4\x97ti chaki uniformas, kai metropolijos paj\xc4\x97g\xc5\xb3 kareiviai vilk\xc4\x97davo m\xc4\x97lynas uniformas. M\xc4\x97lynas uniformas 1928-1939 m. buvo leista vilk\xc4\x97ti kari\xc5\xa1kiams pranc\xc5\xabzams, kurie savanoriais \xc4\xafstojo \xc4\xaf kolonijinius p\xc4\x97stininkus ar kolonijin\xc4\x99 artilerij\xc4\x85._NEWLINE_\xc5\xa0auli\xc5\xb3 (tirailleur) pulkai Afrikoje iki 1914 m. d\xc4\x97v\xc4\x97jo raudonus fesus ir juosmens juostas ant tamsiai m\xc4\x97lyn\xc5\xb3 arba chaki unifrom\xc5\xb3. Indokinijos dalini\xc5\xb3 kareiviai ne\xc5\xa1iojo skryb\xc4\x97les salacco ir vietinio stiliaus baltas, m\xc4\x97lynas ar chaki uniformas. Po Pirmojo pasaulinio karo chaki spalvos uniformos tapo norma i\xc5\xa1 vietini\xc5\xb3 gyventoj\xc5\xb3 suformuotuose daliniuose. Fesus ir juosmens juostas d\xc4\x97v\xc4\x97jo su paradine uniforma iki XX a. 6-to de\xc5\xa1imtme\xc4\x8dio._NEWLINE_\xc5\xa0iuolaikiniai Troupes de Marine ne\xc5\xa1ioja tamsiai m\xc4\x97lynus kepius su raudonais apvadais ir bronziniais inkarais, raudonomis juosmens juostomis ir geltonku\xc4\x8diais epoletais. Vie\xc5\xa1\xc5\xb3 ceremonij\xc5\xb3 metu \xc5\xa1ie tradiciniai aprangos elementai d\xc4\x97vimi su standartin\xc4\x97mis \xc5\xa1viesiai sm\xc4\x97lin\xc4\x97mis ar kamuflia\xc5\xbein\xc4\x97mis Pranc\xc5\xabzijos armijos uniformomis.'